b'\n_START_ARTICLE_\nBoa (sastav)\n_START_SECTION_\nStudijski albumi\n_START_PARAGRAPH_\nU jesen iste godine sastav snima svoj istoimeni prvi album Boa u \xc5\xa0vedskoj, u mjestu Torsby u produkciji Tihomira Tinnie Varge. Album je do\xc4\x8dekan s izrazito dobrim kritikama te je osvojio naklonost publike. Sastav je glazbeno definiran kao art rock iako su zbog stylinga sastava \xc4\x8desto svrstavani u novi romantizam. Pjesma "Milion" koja otvara album postaje hit. Zbog provokativnih tekstova kao \xc5\xa1to su navedeni "Milion", pa "Sela gore", "\xc5\xbdivjeti od mraka", "Na ni\xc5\xa1anu" i drugih sastava umalo dobija etiketu "\xc5\xa1und" tada\xc5\xa1nje Komisije za \xc5\xa1und \xc5\xa1to je u ono vrijeme bila vrsta cenzure. Albumi s takvom etiketom bili bi znatno skuplji zbog poreza na \xc5\xa1und. Prema glasovanju objavljenom u glazbenom \xc4\x8dasopisu D\xc5\xbeuboks, osvajaju naslov najperspektivnije grupe 1982. Iste godine sastav intenzivno nastupa i istovremeno priprema materijale za svoj drugi album._NEWLINE_U jesen 1982. sastav snima svoj drugi album, ponovno u \xc5\xa0vedskoj, ovog puta u studiju producenta albuma Sjunne Fergera. Unato\xc4\x8d ne\xc5\xa1to druga\xc4\x8dijem zvuku album projicira sad ve\xc4\x87 prepoznatljiv stil grupe. Drugi LP nazvan Ritam strasti izlazi u zimu 1982. godine. Isti potvr\xc4\x91uje status grupe kod publike i kritike. Polovicu albuma \xc4\x8dine ljubavne pjesme - "Jer ljubav je", "Vrijeme mo\xc5\xbee \xc4\x8dekati", "Kriva pri\xc4\x8da", "Do\xc4\x91i", "Sve \xc5\xa1to daje\xc5\xa1", dok ostatak \xc4\x8dine individualne opsesije i razmi\xc5\xa1ljanja mladih intelektualaca od kojih je najupe\xc4\x8datljivija pjesma "Moj put", najlaganiji dio albuma._NEWLINE_Kroz 1983. sastav je odsvirao stotinjak koncerata diljem biv\xc5\xa1e Jugoslavije. Uz ovakav tempo radili su i na pjesmama za tre\xc4\x87i album koji sastav snima u jesen 1983. ponovno u Ferger studiju u \xc5\xa0vedskoj, ali sada u produkciji same grupe. Album Govor tijela izlazi po\xc4\x8detkom 1984. i donosi komercijalniji zvuk, \xc5\xa1to nailazi na podijeljene reakcije kritike. Publika prihva\xc4\x87a album s kojeg se izdvajaju neki od najve\xc4\x87ih hitova grupe kao \xc5\xa1to su "Tako lijepa" i "Za vezu je potrebno dvoje". Boa promovira album koncertnim nastupima. Zbog tempa kojim je sastav od 1981. do 1984. izdavao albume i odr\xc5\xbeavao koncerte dolazi do prezasi\xc4\x87enosti \xc4\x8dlanova, koji odabiru dovr\xc5\xa1etak zapo\xc4\x8detog akademskog obrazovanja. Krajem 1984. sastav prestaje s radom.\n_START_SECTION_\nPonovno okupljanje\n_START_PARAGRAPH_\nNa inicijativu starog prijatelja grupe Paola Sfecija Boa se 1989. ponovno okuplja u novoj postavi: novi su \xc4\x8dlanovi bubnjar Paolo Sfeci (Aerodrom, Parni valjak) i basist Zvonimir Bu\xc4\x8devi\xc4\x87 (poznati zagreba\xc4\x8dki session glazbenik). Ve\xc4\x87 1990. sastav izdaje LP Prvi val na kojem sura\xc4\x91uje niz mladih i javnosti dotad nepoznatih glazbenika: Vanna, Ilan Kabiljo, Zvonimir Dusper, Sa\xc5\xa1a Nestorovi\xc4\x87, Franciska Gluhak, Kruno Brezak, Mario Jajeti\xc4\x87. S albuma se izdvajaju hitovi "Svi tvoji poljupci" i "Stup od soli". Iste godine Boa nastupa kao predgrupa Davidu Bowieu na maksimirskom stadionu pred vi\xc5\xa1e od 50 tisu\xc4\x87a gledatelja. Godine 1991. grupi se pridru\xc5\xbeuje Mladen Malek na udaraljkama s kojim sastav radi na novom projektu - CD-u "81-92"._NEWLINE_CD 81-92 iz 1992. godine je kompilacija live i studijskih snimki s novim aran\xc5\xbemanima. Dodatak je pjesma "Zemlja" snimljena po\xc4\x8detkom listopada 1991. godine za potrebe projekta "Rock za Hrvatsku". Gojko Tomljanovi\xc4\x87 na klavijaturama postaje novi \xc4\x8dlanom 1993. Godine 1994. sastav izdaje CD Kraj djetinjstva kojeg obilje\xc5\xbeava pjesma "Kao mir", duet s Josipom Lisac (dvije nominacije za Porin), kao i suradnja s poznatim glazbenicima (Jasna Bilu\xc5\xa1i\xc4\x87, Dino Dvornik, Vanna, Drago Mlinarec i dr.)._NEWLINE_Nakon podu\xc5\xbee vremena, 2004. sastav izdaje kompilaciju Kao nekad koja sadr\xc5\xbei odabrane pjesme s albuma Govor tijela, Prvi val i Kraj djetinjstva. Na albumu je i instrumental "Boa constrictor" temeljen na magnetofonskim zapisima Puljiza i Remenari\xc4\x87a iz 1977. godine._NEWLINE_Dvije godine poslije, 2006. sastav nakon 12 godina izdaje novi studijski album Dnevnik putovanja, skice ostanka. Na albumu radi postava iz 1993. godine. Umjesto Paola Sfecija koji gostuje na jednoj pjesmi novi bubnjar je stari suradnik Mladen Malek. Prate\xc4\x87e vokale pjeva Diana Male\xc5\xa1, a kao gost se pojavljuje i Vanna. Sljede\xc4\x87e godine izdaju album Best of Boa - Krug, svojevrsnu kompilaciju najve\xc4\x87ih hitova._NEWLINE_Sedmi studijski album pod nazivom VII, s potpuno novim studijskim materijalom, uz 30. obljetnicu rada objavljuju 2012. Producirao ga je Mladen Malek. Isti je nominiran za Porina u kategoriji alternativne glazbe 2013. godine._NEWLINE_Godine 2013. Boa objavljuje svoj osmi studijski album "Indigo", koji sadr\xc5\xbei duete sa Ivanom Kindl i Massimom, a kao bonus LIVE verzije pjesama Uspomena sna i Kao mir. Poseban gost albuma je i Igor Ger\xc5\xbeina na saksofonu. Producent albuma je Mladen Malek.'